България :: Над 300 в Пловдив скандират: „Свобода за доктор Димитров” (СНИМКИ, ВИДЕО) :: Monitor.bg
Искат промени в НК, бус на Специалните сили пази районното, фенове на „Локомотив” и „Ботев” се събират на протест след дербито
11:36 04 Март 2018 3466 Видяно 0 Споделяния Коментари
Ако доктор Димитров бе дежурен в онази нощ, то рецидивистът щеше да изнасили и убие съпругата му и двете му малки дъщерички. Това ли трябваше да стане? Най-големият кошмар е, че един съвестен човек ще бъде осъден. Думите са на д-р Румен Дачев, който е колега на арестувания и обвинен в убийството на престъпника Георги Джевизов – Плъха д-р Иван Димитров.
Д-р Дачев бе един от стотиците пловдивчани, които в неделната дъждовна сутрин се събраха на импровизиран протест пред Второ районно управление, за да поискат обвиненията за умишлено убийство да бъдат свалени от д-р Димитров и той да бъде пуснат на свобода.
„Свобода за д-р Димитров”, скандираха пред Второ районно протестиращите. Хората разбрали за протеста от социалните мрежи. Пред управлението на полицията на бул. „Васил Априлов” се стекоха съседи на задържания лекар, негови съседи и приятели, възрастни жени с патерици, както и хора, на които той е помагал в медицинската си практика, както и много непознати. Всички те бяха категорични, че ще направят подписка с искане лекарят да бъде освободен, тъй като е защитавал съпругата си Жулиета и двете си дъщерички Величка на 2г. и Йоана на 5г.
Трите му най-скъпи същества спели в съседна стая, когато в дома на доктора, около 1,30 часа в нощта на 2 март, нахлул да краде рецидивистът Жоро Джевизов. Носил със себе си нож. Лекарят се събудил и при опита му да защити себе си и семейството си, бил наръган в крака. След това версиите се размиват.
Според една от тях Плъха е имал съучастник, който е носел със себе си незаконен пистолет. При мелето съучастникът изтървал пистолета, с който д-р Димитров гръмнал Плъха. Тази версия се отрича от разследващите като неправдоподобна.
Според друга незаконният пистолет бил на доктора, който застрелял Плъха не в дома си, а когато започнал да го преследва на улицата. Каква е истината на този етап от разследването криминалистите отказват да огласят, но според протестиращите каквото и да се е случило, медикът е защитавал невинните си съпруга и дъщерички и само заради това не трябва да бъде съден.
„Учили сме заедно здравен мениджмънт. Дипломирахме се миналия ноември. Бащата на д-р Димитров също е уважаван лекар. Какво трябваше да направи той? Да отвори вратата на спалнята и да каже – „Заповядайте, тук спят жена ми и децата”. У нас самозащитата не е регламентирана в закона и това трябва да се промени”, казва здравният инспектор Тодор Стайков. И той, и останалите протестиращи се обединиха около идеята да се направи подписка, която да внесат в съда с искане за незабавно освобождаване на д-р Иван Димитров.
„Близки сме с доктора. Не заслужава да бъде задържан. Искаме да бъде пуснат на свобода. И ние със съпруга ми преживяхме същото преди години. В 4 часа сутринта у нас влезе крадец. Ако имах пистолет, и аз щях да го застрелям”, казват Николина Ласкова и мъжът й. „Не може човек с 40 дела и 9 присъди да е на свобода и да си ходи въоръжен с нож и пистолет. И през нощта да ми влиза в къщата. И аз ако бях, щях да го застрелям. Невинен е докторът”, казва и Красимир Кочос.
На протеста имаше и майки с бебета, някои от които бяха съседи на арестувания медик. „Всеки нормален човек ще защити семейството си”, е категорична младата майка Люси Нишенян, която е съседка на д-р Димитров и бе довела на протеста 9-месечния си син. „Много ни е помагал докторът. Синът ми Христо е футболист и на него, и на останалите момчета от отбора е оказвал помощ”, казва Христо Терзиев. „Живеем на една и съща улица. Докторът ми е трети братовчед. На всички е помагал, като лекар с каквото може. Трябва да съберем пари за добър адвокат”, обяснява негов роднина. Минко Ангелов е живял над 20 години в една махала с арестувания лекар и се познавали от дете. Когато преди 2 години катастрофирал с мотора си, докторът минавал оттам с колата си и веднага спрял. Оказал му първа помощ и изчакал линейката да дойде. Дал указания на колегите си какво да правят и тази помощ Минко никога нямало да я забрави.
Около час и половина след началото на импровизирания протест на хората пред Второ районно на мястото бе изпратен микробус на Специалните сили, който се използва при масови безредици. Хората започнаха полека лека да си разотиват, но фенове на отборите „Локомотив” и „Ботев” бяха категорични, че ще се върнат. Мъже на средна възраст, привърженици на двата отбора, казаха, че след дербито, което започва в 15 часа, ще отидат пред Второ районно и ще изразят своето несъгласие с ареста и с повдигнатите обвинения на медика. „Когато свърши мача, ще се съберем. Докторът не трябва да бъде съден, защото е защитил семейството си”, бяха категорични от агитките на двата отбора.
На протеста бе и съпругата на арестувания лекар Жулиета, която потвърди, че по време на неуспешния обир в дома им, е спяла с двете си дъщерички и отказа да коментира подробности. „Къщата ни е запечатана и не мога да коментирам подробности”, каза тя пред журналисти. Когато е станало, сме спели”, каза тя. В края на протеста пред Второ районно бяха донесени микрофон и тонколона, бяха пускани и патриотични песни. Протестиращите стартираха подписка в защита на медика. Хората бяха категорични, че и в понеделник ще протестират с искане д-р Иван Димитров да бъде пуснат на свобода.
Д-р Димитров е обвинен в умишлено убийство, грози го затвор от 10 до 20 години
48-годишният доктор Иван Димитров бил здрав и як мъж, доста див, който за семейството си би направил всичко, говореха негови близки по време на протеста в неделя сутринта пред Второ районно в Пловдив. Според тях повдигнатите срещу доктора обвинения по чл. 115 от НК за умишлено убийство са изключително тежки, тъй като наказанието, което го грози е от 10 до 20 години затвор. Медикът бе арестуван след убийството на крадеца рецидивист Жоро Плъха, влязъл в дома на лекаря в нощта на 2 март да краде. Според окръжната прокуратура в Пловдив лекарят бил установен и задържан в резултат от извършени незабавни оперативно-издирвателни мероприятия от екип криминалисти и полицаи от Второ районно.
„Назначени са тройна съдебно-медицинска, ДНК и химически експертизи, включително за наличие на барут и капсулен състав по взетите от обвиняемия обтривки, приобщени са записи от камери”, съобщиха от прокуратурата. Арестуваният лекар е неосъждан и няма разрешително за оръжие. Той е бил задържан за 72 часа от наблюдаващия прокурор, в рамките на които ще се прецени дали да му се иска от съда „задържане под стража” или да бъде пуснат на свобода с друга мярка за неотклонение.
13:08 04 Март 2018
Елтън Джон напусна сцената заради груб фен
11:40 04 Март 2018